De seneste tal fra Danmarks Statistik viser, at der er 16 procent færre turister end sidste år der har booket sommerhus sammenlignet med sidste år. Hvis den udvikling fortsætter, frygtes det i sidste ende at koste de lokale købmænd livet. - Turismen kan komme i en alvorlig krise de kommende år, og det vil ramme hele vejen rundt i lokalsamfund langs kyster og uden for storbyer. Færre turister vil betyde butikslukninger, ophør af arbejdspladser og kulissebyer frem for et levende og attraktivt lokalsamfund, siger Claus Bøgelund Nielsen, underdirektør i De Samvirkende Købmænd. I undersøgelsen langer købmændene hårdt ud efter markedsføringen af ferieområderne. Næsten alle mener, at kommuner, regioner og stat ikke arbejder hårdt nok for at skaffe flere turister til de danske kyst- og naturområder. De samvirkende Købmænd mener derfor, at det er på tide, at der kommer gang i en mere offensiv markedsføring. - I DSK mener vi, at der er god økonomi i at markedsføre Danmark mere offensivt. Både for den enkelte virksomhed, det enkelte ferieområde og for Danmark som helhed. I betragtning af et forbrug for en familie i et feriehus på over 2.000 kroner om dagen burde en forøget markedsføringsindsats forholdsvis nemt medføre en forøget økonomisk aktivitet, siger Claus Bøgelund Nielsen, underdirektør i DSK. Som et yderligere tiltag foreslår organisationen, at bundfradraget for udlejning af feriehuse bliver hævet. Dermed vil flere have lyst til at leje deres sommerhuse ud i højsæsonen, hvor der er efterspørgsel på flere huse. 39 procent af butikkernes omsætning ligger i højsæsonen og er derfor en væsentlig del af købmændenes årlige indtægt

Referat:
Halvdelen af De Samvirkende Købmænds medlemmer tror, at deres egen eller andres forretning vil lukke, hvis turismen falder yderligere